寄高子厚
作者：洪咨夔
朝代：宋

paragraphs: 盤隠門下客，流落餘兩箇。
我故稔子窮，子亦諒我懦。
穉松高未尺，早望屋脊過。
小蓮出纔寸，便譽車輪大。
急灘倒撐舡，狹路錯推磨。
不誚材無堪，祗嘆命未作。
沽酒勞閴寂，裹飯問寒餓。
爲分猢猻愁，相對橐駝坐。
有無共甘苦，休戚先吊賀。
綢繆平生期，荏苒歲月蹉。
人情少耐久，世事難預課。
欲尋買山盟，恐踏算甕破。